title: Deċiżjoni tal-Kunsill (UE) 2018/538 tas-7 ta' Diċembru 2017 dwar l-iffirmar, f'isem l-Unjoni, u l-applikazzjoni provviżorja tal-Emenda 1 għall-Memorandum ta' Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea

text:
               6.4.2018

               MT

               Il-Ġurnal Uffiċjali tal-Unjoni Ewropea

               L 90/1

         DEĊIŻJONI TAL-KUNSILL (UE) 2018/538
   tas-7 ta' Diċembru 2017
   dwar l-iffirmar, f'isem l-Unjoni, u l-applikazzjoni provviżorja tal-Emenda 1 għall-Memorandum ta' Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100(2), flimkien mal-Artikolu 218(5) u (7) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kummissjoni nnegozjat, f'isem l-Unjoni, emenda għall-Memorandum ta' Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea (1) (“Memorandum ta' kooperazzjoni NAT-I-9406”), f'konformità mad-Deċiżjoni tal-Kunsill tat-8 ta' Mejju 2017 li tawtorizza lill-Kummissjoni tiftaħ in-negozjati.

               (2)

               L-Emenda 1 għall-Memorandum ta' Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea (“l-Emenda 1”) ġiet inizjalata fit-28 ta' Lulju 2017.

               (3)

               L-Emenda 1 jenħtieġ li tiġi ffirmata f'isem l-Unjoni, soġġett għall-konklużjoni tagħha f'data aktar tard.

               (4)

               L-Emenda 1, inkluż l-addendum tagħha, jenħtieġ li jiġu applikati fuq bażi provviżorja, f'konformità mal-Artikolu II.A tal-Emenda 1, sakemm jitlestew il-proċeduri meħtieġa għad-dħul fis-seħħ tagħha.

               (5)

               Huwa meħtieġ li jiġu stipulati l-arranġamenti proċedurali għall-parteċipazzjoni tal-Unjoni fil-ġestjoni eżekuttiva tal-Memorandum ta' Kooperazzjoni NAT-I-9406 A bejn l-Istati Uniti tal-Amerka u l-Unjoni Ewropea dwar l-immodernizzar tal-ġestjoni tat-traffiku tal-ajru, ir-riċerka u l-iżvilupp fl-avjazzjoni ċivili u l-interoperabilità globali (“Memorandum ta' Kooperazzjoni NAT-I-9406 A”), li jinsab fl-addendum għall-Emenda 1 u jissostitwixxi l-Memorandum ta' Kooperazzjoni NAT-I-9406

               (6)

               F'konformità mal-Artikolu 218(7) tat-Trattat, huwa xieraq li l-Kunsill jawtorizza lill-Kummissjoni biex tapprova modifiki fl-Annessi għall-Memorandum ta' Kooperazzjoni NAT-I-9406 A u fl-Appendiċijiet għal dawk l-Annessi, kif ukoll l-adozzjoni ta' annessi u appendiċijiet addizzjonali, soġġett għall-konsultazzjoni minn quddiem u fil-waqt tal-kumitat speċjali ddeżinjat mill-Kunsill,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Emenda 1 għall-Memorandum ta' Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea huwa b'dan awtorizzat, soġġett għall-konklużjoni tal-Emenda msemmija.
   It-test tal-Emenda 1 huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina l-persuna jew persuna li jkollhom is-setgħa li jiffirmaw l-Emenda 1 f'isem l-Unjoni.
   Artikolu 3
   L-Emenda 1, inkluż l-addendum tagħha, għandha tiġi applikata fuq bażi provviżorja, f'konformità mal-Artikolu II.A tal-Emenda 1, mill-iffirmar tagħha (2), sakemm jitlestew il-proċeduri meħtieġa għad-dħul fis-seħħ tagħha.
   Artikolu 4
   Il-Kummissjoni, wara konsultazzjonijiet ma' kumitat speċjali ddeżinjat mill-Kunsill, għandha tiddetermina l-pożizzjonijiet li għandhom jittieħdu mill-Unjoni fil-ġestjoni eżekuttiva tal-Memorandum ta' Kooperazzjoni NAT-I-9406 A u l-Annessi tiegħu, kif imsemmi fl-Artikolu III tal-Memorandum ta' Kooperazzjoni NAT-I-9406 A, fir-rigward ta':

               (a)

               l-adozzjoni ta' annessi addizzjonali għall-Memorandum ta' Kooperazzjoni NAT-I-9406 A u appendiċijiet għall-Annessi għall-Memorandum ta' Kooperazzjoni NAT-I-9406 A; u

               (b)

               l-adozzjoni ta' emendi tal-Annessi għall-Memorandum ta' Kooperazzjoni NAT-I-9406 A u tal-Appendiċijiet għal dawk l-Annessi.

         Artikolu 5
   Mingħajr preġudizzju għall-Artikolu 4 ta' din id-Deċiżjoni, il-Kummissjoni tista' tieħu kwalunkwe azzjoni xierqa skont l-Artikoli III, IV, V, VII u VIII tal-Memorandum ta' Kooperazzjoni NAT-I-9406 A.
   Artikolu 6
   Il-Kummissjoni għandha tirrappreżenta lill-Unjoni f'konsultazzjonijiet skont l-Artikolu XI tal-Memorandum ta' Kooperazzjoni NAT-I-9406 A.
   Artikolu 7
   Il-Kummissjoni għandha tinforma lill-Kunsill regolarment dwar il-progress li jkun sar fl-implimentazzjoni tal-Memorandum ta' Kooperazzjoni NAT-I-9406 A.
   Artikolu 8
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-7 ta' Diċembru 2017.

            Għall-Kunsill

            Il-President

         A. ANVELT

      (1)  Memorandum ta' Kooperazzjoni NAT-I-9406 bejn l-Istati Uniti tal-Amerka u l-Unjoni Ewropea (ĠU L 89, 5.4.2011, p. 3).

      (2)  Id-data tal-iffirmar tal-Emenda 1 ser tiġi ppubblikata fil-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Kunsill (UE) 2018/539 tal-20 ta' Marzu 2018 dwar il-konklużjoni tal-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni

text:
               6.4.2018

               MT

               Il-Ġurnal Uffiċjali tal-Unjoni Ewropea

               L 90/36

         DEĊIŻJONI TAL-KUNSILL (UE) 2018/539
   tal-20 ta' Marzu 2018
   dwar il-konklużjoni tal-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114, flimkien mal-Artikolu 218(6) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               F'konformità mad-Deċiżjoni tal-Kunsill (UE) 2017/1792 (2), il-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni (“il-Ftehim”), ġie ffirmat fit-22 ta' Settembru 2017, soġġett għall-konklużjoni tiegħu f'data iktar tard.

               (2)

               Il-konklużjoni tal-Ftehim ser iwassal għal ċertezza regolatorja mtejba fl-applikazzjoni ta' oqfsa regolatorji ta' assigurazzjoni u riassigurazzjoni għal assiguraturi u riassiguraturi li joperaw fl-Unjoni u fl-Istati Uniti tal-Amerka kif ukoll protezzjoni mtejba għal detenturi ta' poloz u konsumaturi oħrajn permezz ta' kooperazzjoni bejn is-superviżuri dwar l-iskambju ta' informazzjoni.

               (3)

               Jenħtieġ li l-Ftehim jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni, huwa b'dan approvat f'isem l-Unjoni (3).
   Artikolu 2
   Il-President tal-Kunsill għandu, f'iem l-Unjoni, jagħti n-notifika prevista fl-Artikolu 8 tal-Ftehim. (4)

   Artikolu 3
   Il-Kummissjoni għandha tirrappreżenta lill-Unjoni fi ħdan il-Kumitat Konġunt previst fl-Artikolu 7 tal-Ftehim, wara li tkun semgħet il-fehmiet tal-grupp ta' ħidma tal-Kunsill dwar is-servizzi finanzjarji, u għandha tgħarraf lil dak il-grupp ta' ħidma, kull meta jkun xieraq u mill-anqas kull sena, bil-progress li jkun sar fl-implimentazzjoni tal-Ftehim.
   Artikolu 4
   Kwalunkwe pożizzjoni li tiġi espressa f'isem l-Unjoni għandha tkun adottata f'konformità mat-Trattati u b'hekk mill-Kunsill kif previst fl-Artikolu 16(1) tat-Trattat dwar l-Unjoni Ewropea jew l-Artikolu 218(9) tat-Trattat dwar il-Funzjonament tal-Unjoni Ewropea.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, l-20 ta' Marzu 2018.

            Għall-Kunsill

            Il-President

         E. ZAHARIEVA

      (1)  Kunsens tal-1 ta' Marzu 2018 (għadu mhux ippubblikat fil-Ġurnal Uffiċjali).

      (2)  Id-Deċiżjoni tal-Kunsill (UE) 2017/1792 tad-29 ta' Mejju 2017 dwar l-iffirmar, f'isem l-Unjoni, u l-applikazzjoni provviżorja tal-Ftehim Bilaterali bejn l-Unjoni Ewropea u l-Istati Uniti tal-Amerka dwar miżuri prudenzjali fir-rigward tal-assigurazzjoni u r-riassigurazzjoni (ĠU L 258, 6.10.2017, p. 1).

      (3)  Il-Ftehim ġie ppubblikat fil-ĠU L 258, 6.10.2017, p. 4, flimkien mad-deċiżjoni dwar l-iffirmar u l-applikazzjoni provviżorja.

      (4)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni (UE) 2018/547 tal-Bank Ċentrali Ewropew tas-27 ta' Marzu 2018 li tinnomina kapitajiet ta' unitajiet ta' xogħol għall-adozzjoni ta' deċiżjonijiet fuq fondi proprji (BĊE/2018/11)

text:
               6.4.2018

               MT

               Il-Ġurnal Uffiċjali tal-Unjoni Ewropea

               L 90/110

         DEĊIŻJONI (UE) 2018/547 TAL-BANK ĊENTRALI EWROPEW
   tas-27 ta' Marzu 2018
   li tinnomina kapitajiet ta' unitajiet ta' xogħol għall-adozzjoni ta' deċiżjonijiet fuq fondi proprji (BĊE/2018/11)
   IL-BORD EŻEKUTTIV TAL-BANK ĊENTRALI EWROPEW
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 11.6 tiegħu,
   Wara li ra d-Deċiżjoni (UE) 2017/933 tal-Bank Ċentrali Ewropew tas-16 ta' Novembru 2016 dwar qafas ġenerali għad-delegazzjoni ta' setgħat ta' teħid ta' deċiżjonijiet għal strumenti legali relatati ma' kompiti superviżorji (BĊE/2016/40) (1) u b'mod partikolari l-Artikoli 4 u 5 tagħha,
   Wara li kkunsidra d-Deċiżjoni (UE) 2018/546 tal-Bank Ċentrali Ewropew tal-15 ta' Marzu 2018 dwar id-delega tas-setgħa biex jadottaw deċiżjonijiet dwar fondi proprji (BĊE/2018/10) (2), u b'mod partikolari l-Artikolu 2 tagħha,
   Wara li kkunsidra d-Deċiżjoni BĊE/2004/2 tad-19 ta' Frar 2004 li tadotta r-Regoli tal-Proċedura tal-Bank Ċentrali Ewropew (3), u b'mod partikolari l-Artikolu 10 tagħha,
   Billi:

               (1)

               Ġiet stabbilita proċedura għall-adozzjoni ta' deċiżjonijiet iddelegati speċifiċi biex tindirizza n-numru konsiderevoli ta' deċiżjonijiet illi l-Bank Ċentrali Ewropew (BĊE) irid jadotta għat-twettiq tal-kompiti superviżorji tiegħu.

               (2)

               Deċiżjoni ta' delega hija effettiva mal-adozzjoni ta' deċiżjoni mill-Bord Eżekuttiv li tinnomina kap ta' unità tax-xogħol jew aktar biex jieħu deċiżjonijiet abbażi ta' dik id-deċiżjoni ta' delega.

               (3)

               L-importanza tad-deċiżjoni ta' delega u n-numru ta' indirizzati li lilhom iridu jintbagħtu d-deċiżjonijiet iddelegati għandhom jiġu kkunsidrati mill-Bord Eżekuttiv fin-nomina ta' kapijiet ta' unitajiet ta' xogħol.

               (4)

               Il-President tal-Bord Superviżorju ġie kkonsultat dwar il-kapijiet ta' unitajiet ta' xogħol li lilhom għandha tiġi ddelegata s-setgħa biex jadottaw deċiżjoni dwar fondi proprji.

         ADOTTA DIN ID-DEĊIŻJONI:
   Artikolu 1
   Deċiżjonijiet iddelegati dwar fondi proprji
   Deċiżjonijiet iddelegati skont l-Artikolu 2 tad-Deċiżjoni (UE) 2018/546 (BĊE/2018/10) jiġu adottati minn wieħed mill-kapijiet ta' unitajiet ta' xogħol li ġejjin:

               (a)

               id-Direttur Ġenerali tad-Superviżjoni Mikroprudenzjali I, jekk is-superviżjoni tal-entità jew grupp taħt superviżjoni relevanti hija mwettqa mid-Direttorat Ġenerali Superviżjoni Mikroprudenzjali I;

               (b)

               id-Direttur Ġenerali tad-Superviżjoni Mikroprudenzjali II, jekk is-superviżjoni tal-entità jew grupp taħt superviżjoni relevanti hija mwettqa mid-Direttorat Ġenerali Superviżjoni Mikroprudenzjali II; jew

               (c)

               jekk Direttur Ġenerali ma jkunx disponibbli, id-Deputat Direttur Ġenerali tagħhom.

         Artikolu 2
   Dħul fis-seħħ
   Din id-deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Gurnal Ufficjali tal-Unjoni Ewropea.

      Magħmul fi Frankfurt am Main, is-27 ta' Marzu 2018.

            Il-President tal-BĊE

         Mario DRAGHI

      (1)  ĠU L 141, 1.6.2017, p. 14.

      (2)  Ara paġna 105 ta' dan il-Ġurnal Uffiċjali.

      (3)  ĠU L 80, 18.3.2004, p. 33.


title: Deċiżjoni tal-Kunsill (PESK) 2018/900 tal-25 ta' Ġunju 2018 li temenda d-Deċiżjoni 2013/184/PESK dwar il-miżuri restrittivi kontra l-Myanmar/Burma

text:
               25.6.2018

               MT

               Il-Ġurnal Uffiċjali tal-Unjoni Ewropea

               LI 160/9

         DEĊIŻJONI TAL-KUNSILL (PESK) 2018/900
   tal-25 ta' Ġunju 2018
   li temenda d-Deċiżjoni 2013/184/PESK dwar il-miżuri restrittivi kontra l-Myanmar/Burma
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' April 2013, il-Kunsill adotta d-Deċiżjoni 2013/184/PESK (1) dwar miżuri restrittivi kontra l-Myanmar/Burma.

               (2)

               Fis-26 ta' Frar 2018, il-Kunsill adotta konklużjonijiet li jikkundannaw l-abbużi mifruxin, sistematiċi u gravi tad-drittijiet tal-bniedem li qed isiru mill-forzi militari u tas-sigurtà tal-Myanmar/Burma. Fil-konklużjonijiet saret sejħa għal proposti għal miżuri restrittivi mmirati kontra uffiċjali għolja militari tal-Forzi Armati tal-Myanmar (Tatmadaw).

               (3)

               Fis-26 ta' April 2018, il-Kunsill adotta d-Deċiżjoni (PESK) 2018/655 (2) li tipprovdi għal qafas legali għal miżuri restrittivi mmirati kontra ċerti persuni fiżiċi mill-Forzi Armati tal-Myanmar (Tatmadaw) u l-Pulizija tal-Gwardja tal-Fruntiera responsabbli għal ksur serju tad-drittijiet tal-bniedem, għax-xkiel għall-għoti ta' assistenza umanitarja lil persuni ċivili fil-bżonn u għax-xkiel għat-twettiq ta' investigazzjonijiet indipendenti ta' ksur jew abbużi serji allegati tad-drittijiet tal-bniedem.

               (4)

               Fid-dawl tas-sitwazzjoni fil-Myanmar/Burma u r-responsabbiltà għal ksur tad-drittijiet tal-bniedem imwettaq minn partijiet tal-Forzi Armati tal-Myanmar (Tatmadaw) u l-Pulizija tal-Gwardja tal-Fruntiera, jenħtieġ li seba' persuni jiddaħħlu fil-lista ta' persuni fiżiċi u ġuridiċi, entitajiet u korpi soġġetti għal miżuri restrittivi fl-Anness għad-Deċiżjoni 2013/184/PESK.

               (5)

               Jenħtieġ li l-Anness għad-Deċiżjoni 2013/184/PESK jiġi emendat skont dan,

         ADOTTA DIN ID-DEĊIŻJONI:
   Artikolu 1
   L-Anness għad-Deċiżjoni 2013/184/PESK huwa emendat kif jinsab fl-Anness għal din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-25 ta' Ġunju 2018.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill 2013/184/PESK tat-22 ta' April 2013 dwar il-miżuri restrittivi kontra l-Mjanmar/Burma u li tħassar id-Deċiżjoni 2010/232/PESK (ĠU L 111, 23.4.2013, p. 75).

      (2)  Id-Deċiżjoni tal-Kunsill (PESK) 2018/655 tas-26 ta' April 2018 li temenda d-Deċiżjoni 2013/184/PESK dwar miżuri restrittivi kontra l-Myanmar/Burma (ĠU L 108, 27.4.2018, p. 29).

      ANNESS
      Il-persuni li ġejjin jiżdiedu mal-lista ta' persuni fiżiċi u ġuridiċi, entitajiet u korpi li tinsab fl-Anness għad-Deċiżjoni 2013/184/PESK:

                     “Isem

                     Informazzjoni ta' identifikazzjoni

                     Raġunijiet

                     Data tal-inklużjoni fil-lista

                     1.

                     Aung Kyaw Zaw

                     Data tat-twelid: 20 ta' Awwissu 1961
                     Numru tal-passaport: DM000826
                     Data tal-ħruġ: 22 ta' Novembru 2011
                     Data tal-iskadenza: 21 ta' Novembru 2021
                     Numru ta' Identifikazzjoni Nazzjonali: BC 17444

                     Il-Logutenent Ġeneral Aung Kyaw Zaw kien il-Kmandant tal-Uffiċċju tal-Operazzjonijiet Speċjali Nru 3 tal-Forzi Armati tal-Myanmar (Tatmadaw) minn Awwissu 2015 sa tmiem l-2017. L-Uffiċċju tal-Operazzjonijiet Speċjali Nru 3 kellu f'idejh il-Kmand tal-Punent u, f'dak il-kuntest, il-Logutenent Ġeneral Aung Kyaw Zaw hu responsabbli għall-atroċitajiet u l-ksur serju tad-drittijiet tal-bniedem li twettqu kontra l-popolazzjoni Rohingya fl-Istat ta' Rakhine mill-Kmand tal-Punent matul dak il-perijodu. Dawn jinkludu qtil illegali, vjolenza sesswali u ħruq sistematiku ta' djar u bini tar-Rohingya.

                     25.6.2018

                     2.

                     Maung Maung Soe

                     Data tat-twelid: Marzu 1964
                     Numru ta' Identifikazzjoni Nazzjonali: Tatmadaw Kyee 19571

                     Il-Maġġur Ġeneral Maung Maung Soe kien il-Kmandant tal-Kmand tal-Punent tal-Forzi Armati tal-Myanmar (Tatmadaw) minn Ottubru 2016 sal-10 ta' Novembru 2017 u kellu f'idejh l-operazzjonijiet militari fl-Istat ta' Rakhine. F'dak il-kuntest, hu responsabbli għall-atroċitajiet u l-ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine mill-Kmand tal-Punent matul dak il-perijodu. Dawn jinkludu qtil illegali, vjolenza sesswali u ħruq sistematiku ta' djar u bini tar-Rohingya.

                     25.6.2018

                     3.

                     Than Oo

                     Data tat-twelid: 12 ta' Ottubru 1973
                     Numru ta' Identifikazzjoni Nazzjonali: BC 25723

                     Il-Brigadier Ġeneral Than Oo hu l-Kmandant tad-Diviżjoni 99 tal-Infanterija Ħafifa tal-Forzi Armati tal-Myanmar (Tatmadaw). F'dak il-kuntest, hu responsabbli għall-atroċitajiet u l-ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine fit-tieni nofs tal-2017 mid-Diviżjoni 99 tal-Infanterija Ħafifa. Dawn jinkludu qtil illegali, vjolenza sesswali u ħruq sistematiku ta' djar u bini tar-Rohingya.

                     25.6.2018

                     4.

                     Aung Aung

                     Numru ta' Identifikazzjoni Nazzjonali: BC 23750

                     Il-Brigadier Ġeneral Aung Aung hu l-Kmandant tad-Diviżjoni 33 tal-Infanterija Ħafifa tal-Forzi Armati tal-Myanmar (Tatmadaw). F'dak il-kuntest, hu responsabbli għall-atroċitajiet u l-ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine fit-tieni nofs tal-2017 mid-Diviżjoni 33 tal-Infanterija Ħafifa. Dawn jinkludu qtil illegali, vjolenza sesswali u ħruq sistematiku ta' djar u bini tar-Rohingya.

                     25.6.2018

                     5.

                     Khin Maung Soe

                     Il-Maġġur Ġenerali Khin Maung Soe hu l-Kmandant tad-Diviżjoni 15 tal-Infanterija Ħafifa tal-Forzi Armati tal-Myanmar (Tatmadaw), li taħtha hemm il-Battaljun Nru 564 tal-Infanterija. F'dak il-kuntest, hu responsabbli għall-atroċitajiet u l-ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine fit-tieni nofs tal-2017 mid-Diviżjoni 15 tal-Infanterija Ħafifa, b'mod partikolari l-Battaljun Nru 564 tal-Infanterija. Dawn jinkludu qtil illegali, vjolenza sesswali u ħruq sistematiku ta' djar u bini tar-Rohingya.

                     25.6.2018

                     6.

                     Thura San Lwin

                     Data tat-twelid: 1957

                     Il-Brigadier Ġenerali Thura San Lwin kien il-Kmandant tal-Pulizija tal-Gwardja tal-Fruntiera minn Ottubru 2016 sal-bidu ta' Ottubru 2017. F'dak il-kuntest, hu responsabbli għall-atroċitajiet u l-ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine mill-Pulizija tal-Gwardja tal-Fruntiera matul dak il-perijodu. Dawn jinkludu qtil illegali u ħruq sistematiku ta' djar u bini tar-Rohingya.

                     25.6.2018

                     7.

                     Thant Zin Oo

                     Thant Zin Oo hu l-Kmandant tat-Tmien Battaljun tal-Pulizija tas-Sigurtà. F'dak il-kuntest, hu responsabbli għall-atroċitajiet u l-ksur serju tad-drittijiet tal-bniedem imwettqa kontra l-popolazzjoni Rohingya fl-Istat ta' Rakhine fit-tieni nofs tal-2017 mit-Tmien Battaljun tal-Pulizija tas-Sigurtà. Il-ksur serju tad-drittijiet tal-bniedem jinkludi qtil illegali u ħruq sistematiku ta' djar u bini tar-Rohingya. Dak il-ksur twettaq flimkien ma', u bħala appoġġ dirett għal, id-Diviżjoni 33 tal-Infanterija Ħafifa tal-Forzi Armati tal-Myanmar (Tatmadaw) immexxija mill-Brigadier Ġeneral Aung Aung. Thant Zin Oo hu għaldaqstant assoċjat mal-persuna elenkata, il-Brigadier Ġeneral Aung Aung.

                     25.6.2018”


title: Deċiżjoni tal-Kunsill (UE) 2018/1215 tas-16 ta' Lulju 2018 dwar linji gwida għal-linji politiċi dwar l-impjiegi tal-Istati Membri

text:
                  5.9.2018

                  MT

                  Il-Ġurnal Uffiċjali tal-Unjoni Ewropea

                  L 224/4

         DEĊIŻJONI TAL-KUNSILL (UE) 2018/1215
         tas-16 ta' Lulju 2018
         dwar linji gwida għal-linji politiċi dwar l-impjiegi tal-Istati Membri
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 148(2) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-opinjoni tal-Parlament Ewropew (1),
         Wara li kkunsidra l-opinjoni tal-Kumitat Ekonomiku u Soċjali Ewropew (2),
         Wara li kkonsulta lill-Kumitat tar-Reġjuni,
         Wara li kkunsidra l-opinjoni tal-Kumitat tal-Impjiegi (3),
         Billi:

                     (1)

                     L-Istati Membri u l-Unjoni għandhom jaħdmu biex tiġi żviluppata strateġija koordinata għall-impjiegi u b'mod partikolari biex tiġi promossa forza tax-xogħol b'ħiliet, imħarrġa u adattabbli kif ukoll swieq tax-xogħol li jwieġbu għat-tibdil ekonomiku, bil-ħsieb li jinkisbu l-objettivi ta' livell massimu ta' impjiegi u l-progress soċjali stabbiliti fl-Artikolu 3 tat-Trattat dwar l-Unjoni Ewropea. L-Istati Membri għandhom jikkunsidraw il-promozzjoni tal-impjiegi bħala kwistjoni ta' interess komuni u jikkoordinaw l-azzjoni tagħhom f'dan ir-rigward fil-Kunsill, filwaqt li jieħdu kont tal-prattiki nazzjonali relatati mar-responsabbiltajiet tal-maniġment u tal-ħaddiema.

                     (2)

                     L-Unjoni għandha tiġġieled kontra l-esklużjoni soċjali u d-diskriminazzjoni u tippromwovi l-ġustizzja soċjali u l-protezzjoni, kif ukoll l-ugwaljanza bejn l-irġiel u n-nisa. Meta tiddefinixxi u timplimenta l-politiki u l-attivitajiet tagħha, l-Unjoni għandha tieħu kont ta' rekwiżiti marbuta mal-promozzjoni ta' livell għoli ta' impjiegi, il-garanzija ta' protezzjoni soċjali adegwata, il-ġlieda kontra l-faqar u l-esklużjoni soċjali u livell għoli ta' edukazzjoni u taħriġ.

                     (3)

                     F'konformità mat-Trattat dwar il-Funzjonament tal-Unjoni Ewropea (TFUE), l-Unjoni żviluppat u implimentat strumenti għall-koordinazzjoni ta' politika għall-politiki fiskali, makroekonomiċi u strutturali. Bħala parti minn dawn l-istrumenti, dawn il-Linji Gwida għal-Linji Politiċi dwar l-Impjiegi tal-Istati Membri, flimkien mal-Linji Gwida Ġenerali għall-Politiki Ekonomiċi tal-Istati Membri u tal-Unjoni stabbiliti fir-Rakkomandazzjoni tal-Kunsill (UE) 2015/1184 (4), jiffurmaw il-Linji Gwida Integrati li Jimplimentaw l-Istrateġija Ewropa 2020. Dawn għandhom jiggwidaw l-implimentazzjoni tal-politika fl-Istati Membri u fl-Unjoni, li jirrifletti l-interdipendenza bejn l-Istati Membri. Is-sett li jirriżulta ta' politiki u riformi kkoordinati Ewropej u nazzjonali jikkostitwixxi taħlita ta' politika ekonomika u soċjali ġenerali adatta li jenħtieġ li tikseb effetti kollaterali pożittivi.

                     (4)

                     Il-Linji Gwida għal-Linji Politiċi dwar l-Impjiegi huma konsistenti mal-Patt ta' Stabbiltà u Tkabbir, il-leġislazzjoni eżistenti tal-Unjoni u diversi inizjattivi tal-Unjoni, inkluż ir-rakkomandazzjoni tal-Kunsill tat-22 ta' April 2013 dwar it-Twaqqif ta' Garanzija għaż-Żgħażagħ (5), ir-Rakkomandazzjoni tal-Kunsill tal-15 ta' Frar 2016 dwar l-integrazzjoni tal-persuni li ilhom qiegħda fis-suq tax-xogħol (6), ir-Rakkomandazzjoni tal-Kunsill tad-19 ta' Diċembru 2016 dwar Perkorsi ta' Titjib tal-Ħiliet (7) u r-Rakkomandazzjoni tal-Kunsill tal-15 ta' Marzu 2018 dwar Qafas Ewropew għal Apprendistati ta' Kwalità u Effettivi (8).

                     (5)

                     Is-Semestru Ewropew jiġbor flimkien l-istrumenti differenti f'qafas ġenerali għal sorveljanza multilaterali integrata ta' politiki ekonomiċi, baġitarji, soċjali u dwar l-impjiegi u għandu l-għan li jikseb il-miri tal-Ewropa 2020, inkluż dawk dwar l-impjiegi, l-edukazzjoni u t-tnaqqis tal-faqar, kif stabbilit fid-Deċiżjoni tal-Kunsill 2010/707/UE (9). Filwaqt li jiġu promossi l-objettivi tal-politika li jingħataw spinta l-investimenti, jitwettqu r-riformi strutturali u jiġu żgurati politiki fiskali responsabbli, is-Semestru Ewropew issaħħaħ u ġie ssimplifikat kontinwament mill-2015. Il-fokus tiegħu soċjali u fuq l-impjiegi ġie b'mod partikolari msaħħaħ, u ġie approfondit id-djalogu mal-Istati Membri, is-sħab soċjali u r-rappreżentanti tas-soċjetà ċivili.

                     (6)

                     L-irkupru tal-Unjoni mill-kriżi ekonomika qed jappoġġa tendenzi pożittivi fis-suq tax-xogħol, iżda għad fadal sfidi u spareġġi importanti fil-prestazzjoni ekonomika u soċjali bejn l-Istati Membri u fi ħdanhom. Il-kriżi enfasizzat l-interdipendenza mill-qrib tal-ekonomiji tal-Istati Membri u s-swieq tax-xogħol. L-iżgurar li l-Unjoni timxi 'l quddiem għal stat ta' tkabbir u ħolqien ta' impjiegi intelliġenti, sostenibbli u inklużivi huwa l-isfida ewlenija ffaċċata llum. Dan jirrikjedi azzjoni ta' politika koordinata, ambizzjuża u effettiva kemm fil-livell tal-Unjoni kif ukoll fil-livell nazzjonali, f'konformità mat-TFUE u d-dispożizzjonijiet tal-Unjoni dwar il-governanza ekonomika. Billi tikkombina miżuri min-naħa tal-provvista u min-naħa tad-domanda, tali azzjoni ta' politika jenħtieġ li tinkludi li tingħata spinta lill-investiment, iġġedded l-impenn għal riformi strutturali b'sekwenza b'mod adatt li jtejbu l-produttività, il-prestazzjoni tat-tkabbir, il-koeżjoni soċjali u r-reżiljenza ekonomika fil-preżenza ta' xokkijiet u l-eżerċizzju ta' responsabbiltà fiskali, filwaqt li tieħu kont tal-impatt tagħhom fuq l-impjiegi u s-soċjetà.

                     (7)

                     Riformi fis-suq tax-xogħol, inkluż il-mekkaniżmi tal-iffissar tal-pagi nazzjonali, jenħtieġ li jsegwu prattiki nazzjonali ta' djalogu soċjali u jippermettu l-opportunità meħtieġa għal kunsiderazzjoni b'mod ġenerali tal-kwistjonijiet soċjoekonomiċi, inkluż titjib fil-kompetittività, il-ħolqien tal-impjiegi, politiki tat-tagħlim tul il-ħajja u tat-taħriġ, kif ukoll tad-dħul reali.

                     (8)

                     L-Istati Membri u l-Unjoni jenħtieġ li jindirizzaw ukoll il-konsegwenzi soċjali tal-kriżi ekonomika u finanzjarja u jimmiraw li jibnu soċjetà inklużiva li fiha n-nies jingħataw is-setgħa li jantiċipaw u jiġġestixxu l-bidla, u li fiha jkunu jistgħu jipparteċipaw b'mod attiv fis-soċjetà u fl-ekonomija, kif deskritt fil-qosor fir-Rakkomandazzjoni tal-Kummissjoni 2008/867/KE (10). Jenħtieġ li jiġu indirizzati l-inugwaljanza u d-diskriminazzjoni. Jenħtieġ li jiġu żgurati l-aċċess u l-opportunitajiet għal kulħadd u jenħtieġ li jitnaqqsu l-faqar u l-esklużjoni soċjali (inklużi dawk tat-tfal), b'mod partikolari billi jiġi żgurat funzjonament effettiv tas-swieq tax-xogħol u tas-sistemi tal-protezzjoni soċjali u billi jitneħħew l-ostakli għall-edukazzjoni, taħriġ u l-parteċipazzjoni fis-suq tax-xogħol, inkluż investimenti fl-edukazzjoni u kura bikrija tat-tfal. Jenħtieġ li jkompli jitwettaq il-potenzjal ta' persuni b'diżabbiltà li jikkontribwixxu għat-tkabbir ekonomiku u l-iżvilupp soċjali. Mas-seħħ ta' mudelli ekonomiċi u kummerċjali ġodda fil-postijiet tax-xogħol tal-Unjoni, ir-relazzjonijiet tax-xogħol qed jinbidlu wkoll. L-Istati Membri jenħtieġ li jiżguraw li r-relazzjonijiet tax-xogħol li jirriżultaw minn forom ġodda ta' xogħol iżommu u jsaħħu l-mudell soċjali tal-Ewropa.

                     (9)

                     Fis-17 ta' Novembru 2017, il-Parlament Ewropew, il-Kunsill u l-Kummissjoni ffirmaw proklamazzjoni interistituzzjonali għal Pilastru Ewropew tad-Drittijiet Soċjali (11), wara konsultazzjoni pubblika estensiva u wiesgħa. Il-Pilastru jistabbilixxi għoxrin prinċipju u dritt biex jappoġġaw swieq tax-xogħol u sistemi ta' protezzjoni soċjali ġusti u li jiffunzjonaw tajjeb. Huma strutturati madwar tliet kategoriji: opportunitajiet u aċċess indaqs għas-suq tax-xogħol, kondizzjonijiet tax-xogħol ġusti u l-protezzjoni u l-inklużjoni soċjali. Il-Pilastru jikkostitwixxi qafas ta' referenza għall-monitoraġġ tal-prestazzjoni soċjali u tal-impjiegi tal-Istati Membri, biex jixpruna riformi fil-livell nazzjonali u jkun ta' direzzjoni għal proċess imġedded ta' konverġenza fl-Ewropa kollha. Minħabba r-rilevanza ta' dawn il-prinċipji għall-koordinazzjoni ta' politiki strutturali, il-linji gwida għall-impjiegi huma allinjati mal-prinċipji tal-Pilastru Ewropew tad-Drittijiet Soċjali.

                     (10)

                     Il-Pilastru Ewropew tad-Drittijiet Soċjali huwa akkumpanjat minn tabella ta' valutazzjoni li jenħtieġ li tissorvelja l-implimentazzjoni u l-progress tal-Pilastru billi ssegwi x-xejriet u r-rendimenti fost l-Istati Membri u tivvaluta l-progress lejn aktar konverġenza soċjoekonomika. Din l-analiżi tikkontribwixxi għas-semestru Ewropew għall-koordinazzjoni tal-politika ekonomika, fejn adatt.

                     (11)

                     Dawn il-Linji Gwida Integrati jenħtieġ li jsawru l-bażi għal rakkomandazzjonijiet speċifiċi għall-pajjiżi li l-Kunsill jista' jindirizza lill-Istati Membri. L-Istati Membri jenħtieġ li jagħmlu użu sħiħ mill-Fond Soċjali Ewropew u fondi oħra tal-Unjoni biex irawmu l-impjiegi, l-inklużjoni soċjali, it-titjib fil-ħiliet tal-forza tax-xogħol, it-tagħlim tul il-ħajja u l-edukazzjoni u jtejbu l-amministrazzjoni pubblika. Filwaqt li l-Linji Gwida Integrati huma indirizzati lill-Istati Membri u lill-Unjoni, jenħtieġ li jiġu implimentati fi sħubija mal-awtoritajiet nazzjonali, reġjonali u lokali kollha, bl-involviment mill-qrib tal-parlamenti, kif ukoll is-sħab soċjali u r-rappreżentanti tas-soċjetà ċivili.

                     (12)

                     Il-Kumitat tal-Impjiegi u l-Kumitat tal-Protezzjoni Soċjali jenħtieġ li jissorveljaw il-mod li bih il-politiki rilevanti jiġu implimentati fid-dawl tal-linji gwida għal-linji politiċi dwar l-impjiegi, skont il-mandati rispettivi tagħhom ibbażati fuq it-Trattat. Dawn il-kumitati u korpi preparatorji oħra tal-Kunsill involuti fil-koordinazzjoni ta' politiki ekonomiċi u soċjali jenħtieġ li jaħdmu flimkien mill-qrib. Jenħtieġ li jiġi sostnut id-djalogu dwar politiki bejn il-Parlament Ewropew, il-Kunsill u l-Kummissjoni, b'mod partikolari fir-rigward tal-linji gwida għal-linji politiċi dwar l-impjiegi tal-Istati Membri.

                     (13)

                     Il-Kumitat tal-Protezzjoni Soċjali ġie kkonsultat,

               ADOTTA DIN ID-DEĊIŻJONI:

            Artikolu 1
            Il-linji gwida għal-linji politiċi dwar l-impjiegi tal-Istati Membri, kif stabbiliti fl-Anness, huma b'dan adottati. Dawn il-linji gwida għandhom jiffurmaw parti mil-linji gwida integrati tal-Ewropa 2020.

            Artikolu 2
            L-Istati Membri għandhom jieħdu kont tal-linji gwida stabbiliti fl-Anness fil-linji politiċi dwar l-impjiegi u l-programmi ta' riforma tagħhom, li għandhom jiġu rappurtati skont l-Artikolu 148(3) TFUE.

            Artikolu 3
            Din id-Deċiżjoni hija indirizzata lill-Istati Membri.

            Magħmul fi Brussell, is-16 ta' Lulju 2018.

                  Għall-Kunsill

                  Il-President

               J. BOGNER-STRAUSS

            (1)  Opinjoni tad-19 ta' April 2018 (għadha mhijiex ippubblikata fil-Ġurnal Uffiċjali).

            (2)  Opinjoni tal-14 ta' Marzu 2018 (għadha mhijiex ippubblikata fil-Ġurnal Uffiċjali).

            (3)  Opinjoni tat-3 ta' Mejju 2018 (għadha mhijiex ippubblikata fil-Ġurnal Uffiċjali).

            (4)  Rakkomandazzjoni tal-Kunsill (UE) 2015/1184 tal-14 ta' Lulju 2015 dwar linji gwida ġenerali għall-politiki ekonomiċi tal-Istati Membri u tal-Unjoni Ewropea (ĠU L 192, 18.7.2015, p. 27).

            (5)  ĠU C 120, 26.4.2013, p. 1.

            (6)  ĠU C 67, 20.2.2016, p. 1.

            (7)  ĠU C 484, 24.12.2016, p. 1.

            (8)  ĠU C 153, 2.5.2018, p. 1.

            (9)  Deċiżjoni tal-Kunsill 2010/707/UE tal-21 ta' Ottubru 2010 dwar il-linji gwida għall-politika tal-Istati Membri dwar l-impjiegi (ĠU L 308, 24.11.2010, p. 46).

            (10)  Ir-Rakkomandazzjoni tal-Kummissjoni 2008/867/KE tat-3 ta' Ottubru 2008 dwar l-inklużjoni attiva tan-nies esklużi mis-suq tax-xogħol (ĠU L 307, 18.11.2008, p. 11).

            (11)  ĠU C 428, 13.12.2017, p. 10.

            ANNESS
            Linja gwida 5: Nagħtu spinta lid-domanda għax-xogħol
            L-Istati Membri għandhom jiffaċilitaw il-ħolqien ta' impjiegi ta' kwalità, inkluż billi jnaqqsu l-ostakli li n-negozji jiffaċċaw biex jimpjegaw in-nies, billi jrawmu intraprenditorija responsabbli u impjieg indipendenti ġenwin u, b'mod partikolari, billi jappoġġaw il-ħolqien u t-tkabbir ta' intrapriżi mikro u żgħar. L-Istati Membri għandhom jippromwovu b'mod attiv l-ekonomija soċjali u jrawmu l-innovazzjoni soċjali. L-Istati Membri għandhom jinkoraġġixxu dawk il-forom innovattivi ta' impjieg li joħolqu opportunitajiet ta' impjieg ta' kwalità.
            Il-piż tat-taxxa għandu jiċċaqlaq mix-xogħol għal sorsi oħra ta' tassazzjoni li jagħmlu inqas ħsara lill-impjiegi u t-tkabbir, filwaqt li jittieħed kont tal-effett ridistributtiv tas-sistema tat-taxxa, filwaqt li jiġi protett id-dħul għal protezzjoni soċjali adegwata u nfiq li jsaħħaħ it-tkabbir.
            L-Istati Membri għandhom, filwaqt li jirrispettaw l-awtonomija tas-sħab soċjali, jinkoraġġixxu mekkaniżmi trasparenti u prevedibbli li jiffissaw il-pagi li jippermettu li l-pagi jirrispondu għall-iżviluppi fil-produttività u jipprovdu pagi ġusti għal livell ta' għajxien deċenti. Dawn il-mekkaniżmi għandhom jieħdu kont tad-differenzi fil-livelli ta' ħiliet u d-diverġenzi fil-prestazzjoni ekonomika bejn reġjuni, setturi u kumpaniji. Filwaqt li jirrispettaw prattiki nazzjonali, l-Istati Membri u s-sħab soċjali għandhom jiżguraw livelli tal-paga minima adegwati, filwaqt li jieħdu kont tal-impatt tagħhom fuq il-kompetittività, il-ħolqien tal-impjiegi u l-faqar fost min għandu xogħol.
            Linja gwida 6: Insaħħu l-provvista ta' ħaddiema u ntejbu l-aċċess għall-impjiegi, il-ħiliet u l-kompetenzi
            Fil-kuntest ta' bidla teknoloġika, ambjentali u demografika, l-Istati Membri għandhom jippromwovu l-produttività u l-impjegabbiltà, f'kooperazzjoni mas-sħab soċjali, permezz ta' provvista adegwata ta' għarfien, ħiliet u kompetenzi rilevanti matul il-ħajja tax-xogħol tan-nies, li jwieġeb għall-ħtiġijiet attwali u futuri tas-suq tax-xogħol. L-Istati Membri għandhom jagħmlu l-investiment meħtieġ kemm fl-edukazzjoni u fit-taħriġ inizjali kif ukoll f'dawk kontinwi (tagħlim tul il-ħajja). Għandhom jaħdmu flimkien mas-sħab soċjali, il-fornituri tal-edukazzjoni u t-taħriġ, l-intrapriżi u partijiet ikkonċernati oħra biex jindirizzaw id-dgħufijiet strutturali fis-sistemi tal-edukazzjoni u tat-taħriġ, biex jipprovdu edukazzjoni, taħriġ u tagħlim tul il-ħajja inklussivi u ta' kwalità. Għandhom ifittxu li jiżguraw it-trasferiment ta' intitolamenti tat-taħriġ matul transizzjonijiet professjonali. Dan għandu jippermetti lil kulħadd li jantiċipa u jadatta aħjar għall-ħtiġijiet tas-suq tax-xogħol u jiġġestixxi b'suċċess it-transizzjonijiet, u b'hekk tissaħħaħ ir-reżiljenza ġenerali tal-ekonomija għax-xokkijiet.
            L-Istati Membri għandhom irawmu opportunitajiet indaqs għal kulħadd fl-edukazzjoni, inkluż l-edukazzjoni bikrija tat-tfal. Għandhom jgħollu l-livelli ġenerali tal-edukazzjoni, b'mod partikolari għal dawk l-inqas kwalifikati u studenti li ġejjin minn ambjenti żvantaġġati. Għandhom jiżguraw eżiti tat-tagħlim ta' kwalità, isaħħu l-ħiliet bażiċi, inaqqsu l-għadd ta' żgħażagħ li jitilqu kmieni mill-iskola u jżidu l-parteċipazzjoni tal-adulti fil-kontinwazzjoni tal-edukazzjoni u t-taħriġ. L-Istati Membri għandhom isaħħu t-tagħlim ibbażat fuq ix-xogħol fis-sistemi tal-edukazzjoni u t-taħriġ vokazzjonali tagħhom (inkluż permezz ta' apprendistati effettivi u ta' kwalità), isaħħu r-rilevanza għas-suq tax-xogħol tal-edukazzjoni terzjarja, itejbu l-monitoraġġ u l-previżjoni tal-ħiliet, jagħmlu l-ħiliet aktar viżibbli u komparabbli u jżidu l-opportunitajiet għar-rikonoxximent u l-validazzjoni tal-ħiliet u kompetenzi miksuba lil hinn mill-edukazzjoni u t-taħriġ formali. Għandhom itejbu u jżidu l-provvista u l-użu tal-edukazzjoni u t-taħriġ vokazzjonali kontinwi flessibbli. L-Istati Membri għandhom jappoġġaw ukoll adulti bi ftit ħiliet biex iżommu jew jiżviluppaw l-impjegabbiltà fit-tul tagħhom billi jagħtu spinta lill-aċċess għal opportunitajiet ta' tagħlim ta' kwalità u t-twettiq tagħhom, permezz tal-istabbiliment ta' Perkorsi ta' Titjib tal-Ħiliet, inkluż valutazzjoni tal-ħiliet, offerta ta' edukazzjoni u taħriġ li jlaqqgħu l-opportunitajiet tas-suq tax-xogħol u l-validazzjoni u r-rikonoxximent tal-ħiliet miksuba.
            Il-qgħad u l-inattività għandhom jiġu indirizzati, inkluż permezz ta' assistenza koordinata, f'waqtha, effettiva u mfassla apposta bbażata fuq l-appoġġ għal tfittix ta' impjieg, taħriġ u kwalifikazzjoni mill-ġdid. Għandhom jitwettqu strateġiji komprensivi li jinkludu valutazzjoni individwali fil-fond mhux aktar tard minn 18-il xahar qgħad bil-ħsieb li jitnaqqas u jiġi evitat b'mod sinifikanti l-qgħad strutturali u fit-tul. Il-qgħad fost iż-żgħażagħ u l-kwistjoni ta' żgħażagħ barra mill-edukazzjoni, mill-impjieg jew mit-taħriġ, għandhom jiġu indirizzati permezz tal-prevenzjoni ta' tluq bikri mill-iskola u t-titjib strutturali fit-transizzjoni mill-iskola għax-xogħol, inkluż permezz tal-implimentazzjoni sħiħa tal-Garanzija għaż-Żgħażagħ (1).
            L-Istati Membri għandhom ineħħu l-ostakli u d-diżinċentivi għall-parteċipazzjoni fis-suq tax-xogħol, u jipprovdu l-inċentivi għaliha, b'mod partikolari għall-aktar persuni mneħħija mis-suq tax-xogħol. L-Istati Membri għandhom jappoġġaw ambjent adattat għax-xogħol għal persuni b'diżabilità, inkluż permezz ta' appoġġ finanzjarju mmirati u servizzi finanzjarji li jippermettulhom li jipparteċipaw fis-suq tax-xogħol u fis-soċjetà.
            L-Istati Membri għandhom jiżguraw l-ugwaljanza bejn is-sessi u aktar parteċipazzjoni tan-nisa fis-suq tax-xogħol, inkluż permezz ta' opportunitajiet indaqs u progressjoni tal-karriera u tneħħija tal-ostakli għall-parteċipazzjoni. Id-differenza bejn il-pagi tal-irġiel u n-nisa għandha tiġi indirizzata, inkluż bl-iżgurar ta' paga ugwali għal xogħol ugwali jew xogħol ta' valur ugwali. Għandha tiġi promossa r-rikonċiljazzjoni tax-xogħol, il-familja u l-ħajja privata kemm għan-nisa kif ukoll għall-irġiel, b'mod partikolari permezz ta' aċċess għal kura fit-tul u servizzi tal-edukazzjoni u kura bikrija tat-tfal affordabbli u ta' kwalità. L-Istati Membri għandhom jiżguraw li ġenituri u persuni oħra b'responsabbiltajiet ta' kura jkollhom aċċess għal leave adatt tal-familja u arranġamenti flessibbli tax-xogħol sabiex jintlaħaq bilanċ bejn ix-xogħol, il-familja u l-ħajja privata, u jippromwovu użu bilanċjat ta' dawn l-intitolamenti bejn in-nisa u l-irġiel.
            Linja gwida 7: Insaħħu l-funzjonament tas-swieq tax-xogħol u l-effettività tad-djalogu soċjali
            Sabiex jibbenefikaw minn forza tax-xogħol dinamika u produttiva, minn xejriet tax-xogħol u mudelli kummerċjali ġodda, l-Istati Membri għandhom jaħdmu flimkien mas-sħab soċjali fuq il-prinċipji ta' flessibbiltà u sigurtà, li jibbilanċjaw id-drittijiet u l-obbligi. Għandhom inaqqsu u jipprevjenu s-segmentazzjoni fis-swieq tax-xogħol, jiġġieldu kontra x-xogħol mhux iddikjarat u jrawmu it-transizzjoni lejn forom ta' impjieg miftuħa. Ir-regoli dwar il-protezzjoni tal-impjiegi, il-liġi tax-xogħol u l-istituzzjonijiet ilkoll għandhom jipprovdu kemm ambjent adatt għar-reklutaġġ, kif ukoll il-flessibbiltà meħtieġa għall-impjegaturi biex jadattaw malajr għal bidliet fil-kuntest ekonomiku, filwaqt li jiġu preservati ambjenti adatti tax-xogħol siguri u tajbin għas-saħħa, sikuri u adattati tajjeb għall-ħaddiema. Għandhom jiġu evitati relazzjonijiet tax-xogħol li jwasslu għal kondizzjonijiet tax-xogħol prekarji, inkluż bil-ġlieda kontra l-abbuż ta' kuntratti atipiċi. L-aċċess għal riżoluzzjoni tat-tilwim effettiv u imparzjali u dritt għal rimedju, inkluż kumpens adegwat, għandhom jiġu żgurati f'każijiet ta' tkeċċija inġusta.
            Il-politiki għandu jkollhom l-għan li jtejbu u jappoġġaw il-parteċipazzjoni, it-tlaqqigħ u t-transizzjonijiet tas-suq tax-xogħol. L-Istati Membri għandhom iħeġġu u jsostnu b'mod effettiv lil dawk li jistgħu jipparteċipaw fis-suq tax-xogħol. L-Istati Membri għandhom isaħħu l-effettività ta' politiki attivi tas-suq tax-xogħol billi jagħmluhom aktar immirati, mifruxa, jilħqu aktar 'il bogħod u jorbtuhom aħjar mal-appoġġ għall-introjtu lil dawk qiegħda, waqt li jkunu qed ifittxu x-xogħol u abbażi tad-drittijiet u r-responsabbiltajiet tagħhom. L-Istati Membri għandu jkollhom l-għan ta' servizzi pubbliċi tal-impjiegi aktar effettivi u effiċjenti billi jiżguraw assistenza f'waqtha u mfassla apposta li tappoġġa lil dawk li qed ifittxu impjieg, jappoġġaw id-domanda tas-suq tax-xogħol u jimplimentaw ġestjoni bbażata fuq il-prestazzjoni.
            L-Istati Membri għandhom jipprovdu lil dawk qiegħda b'benefiċċji tal-qgħad adegwati ta' tul taż-żmien raġonevoli, skont il-kontribuzzjonijiet u r-regoli ta' eliġibbiltà nazzjonali tagħhom. Tali benefiċċji ma għandhomx ikunu ta' diżinċentiv għal ritorn lura ta' malajr għax-xogħol u għandhom ikunu akkumpanjati minn politiki attivi tas-suq tax-xogħol.
            Il-mobbiltà ta' studenti u ħaddiema għandha tiġi promossa bl-għan li jittejbu l-ħiliet ta' impjegabbiltà u jiġi sfruttat il-potenzjal sħiħ tas-suq tax-xogħol Ewropew. Għandhom jitneħħew l-ostakli għal mobbiltà fl-edukazzjoni u t-taħriġ, fil-pensjonijiet okkupazzjonali u personali u fir-rikonoxximent ta' kwalifiki. L-Istati Membri għandhom jieħdu azzjoni biex jiżguraw li l-proċeduri amministrattivi ma jkunux ostaklu bla bżonn għall-ħaddiema minn Stati Membri oħra li jkunu ser jibdew fl-impjieg. L-Istati Membri għandhom jipprevjenu wkoll l-abbuż tar-regoli eżistenti u jindirizzaw il-“Brain Drain” potenzjali minn ċerti reġjuni.
            Filwaqt li jibnu fuq prattiki nazzjonali eżistenti, u sabiex jiksbu djalogu soċjali aktar effikaċi u eżiti soċjoekonomiċi aħjar, l-Istati Membri għandhom jiżguraw involviment f'waqtu u sinifikanti tas-sħab soċjali fit-tfassil u l-implimentazzjoni ta' riformi u politiki soċjali, tal-impjiegi u, fejn rilevanti, ekonomiċi, inkluż permezz ta' appoġġ għal kapaċità akbar tas-sħab soċjali. Is-sħab soċjali għandhom jiġu mħeġġa jinnegozjaw u jikkonkludu ftehimiet kollettivi fi kwistjonijiet rilevanti għalihom, filwaqt li jirrispettaw bis-sħiħ l-awtonomija tagħhom u d-dritt għal azzjoni kollettiva.
            Fejn rilevanti u filwaqt li jibnu fuq prattiki nazzjonali eżistenti, l-Istati Membri għandhom jieħdu kont tal-esperjenza fil-kwistjonijiet soċjali u tal-impjiegi ta' organizzazzjonijiet tas-soċjetà ċivili rilevanti.
            Linja gwida 8: Nippromwovu l-opportunitajiet indaqs għal kulħadd, inrawmu l-inklużjoni soċjali u niġġieldu kontra l-faqar
            L-Istati Membri għandhom jippromwovu swieq tax-xogħol inklużivi, miftuħa għal kulħadd, billi jdaħħlu fis-seħħ miżuri effettivi għall-ġlieda kontra l-forom kollha ta' diskriminazzjoni u jippromwovu opportunitajiet indaqs għal gruppi li ma jkunux rappreżentati biżżejjed fis-suq tax-xogħol. Għandhom jiżguraw it-trattament ugwali rigward l-impjiegi, il-protezzjoni soċjali, l-edukazzjoni u l-aċċess għal oġġetti u servizzi, irrispettivament mis-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali.
            L-Istati Membri għandhom jimmodernizzaw is-sistemi ta' protezzjoni soċjali biex jipprovdu protezzjoni soċjali effettiva, effiċjenti, sostenibbli u adegwata fl-istadji kollha tal-ħajja ta' individwu, li jrawwem l-inklużjoni soċjali u l-mobbiltà soċjali 'l fuq, jinċentiva l-parteċipazzjoni fis-suq tax-xogħol u jindirizza l-inugwaljanzi, inkluż permezz tat-tfassil tas-sistemi ta' taxxi u benefiċċji tagħhom. L-ikkumplementar ta' approċċi universali ma' approċċi selettivi jtejjeb l-effettività tas-sistemi ta' protezzjoni soċjali. L-modernizzazzjoni tas-sistemi ta' protezzjoni soċjali għandha twassal għal aċċess, sostenibbiltà, adegwatezza u kwalità aħjar.
            L-Istati Membri għandhom jiżviluppaw u jimplimentaw strateġiji preventivi u integrati permezz tal-kombinament tat-tliet oqsma ta' inklużjoni attiva: appoġġ ta' dħul adegwat, swieq tax-xogħol inklużivi u aċċess għal servizzi ta' kwalità, li jissodisfaw il-ħtiġijiet individwali. Is-sistemi ta' protezzjoni soċjali għandhom jiżguraw benefiċċji adegwati tad-dħul minimu għal dawk kollha li ma għandhomx biżżejjed riżorsi u jippromwovu l-inklużjoni soċjali billi jħeġġu lin-nies jipparteċipaw b'mod attiv fis-suq tax-xogħol u s-soċjetà.
            Id-disponibbiltà ta' servizzi affordabbli, aċċessibbli u ta' kwalità bħall-edukazzjoni u kura bikrija tat-tfal, il-kura barra l-iskola, l-edukazzjoni, it-taħriġ, l-akkomodazzjoni, is-servizzi tas-saħħa u l-kura fit-tul hija essenzjali biex jiġu żgurati opportunitajiet indaqs, inkluż għan-nisa, it-tfal u ż-żgħażagħ. Għandha tingħata attenzjoni partikolari lill-ġlieda kontra l-faqar u l-esklużjoni soċjali, inkluż it-tnaqqis tal-faqar fost dawk li jaħdmu u l-faqar fost it-tfal. L-Istati Membri għandhom jiżguraw li kulħadd ikollu aċċess għas-servizzi essenzjali. Għal dawk fil-bżonn jew f'sitwazzjoni vulnerabbli, l-Istati Membri għandhom jiżguraw aċċess għal akkomodazzjoni soċjali adegwat jew assistenza ta' akkomodazzjoni. Il-problema ta' persuni mingħajr dar għandha tiġi indirizzata b'mod speċifiku. Għandu jittieħed kont tal-ħtiġijiet speċifiċi ta' persuni b'diżabilità.
            L-Istati Membri għandhom jiżguraw l-aċċess f'waqtu għal kura tas-saħħa kurattiva, preventiva u affordabbli u kura fit-tul ta' kwalità tajba, filwaqt li jissalvagwardjaw is-sostenibbiltà fit-tul.
            F'kuntest ta' lonġevità li qed tiżdied u tibdil demografiku, l-Istati Membri għandhom jassiguraw l-adegwatezza u s-sostenibbiltà tas-sistemi tal-pensjonijiet għall-ħaddiema u persuni li jaħdmu għal rashom, li jipprovdi opportunitajiet indaqs għan-nisa u l-irġiel biex jiksbu drittijiet tal-pensjoni, inkluż permezz ta' skemi supplimentari biex jiġi żgurat introjtu adegwat. Ir-riformi fil-pensjoni għandhom jiġu appoġġati minn miżuri li jestendu l-ħajjiet tax-xogħol, bħal biż-żieda tal-età effettiva tal-irtirar, u jkunu stabbiliti fi strateġiji għat-tixjiħ attiv. L-Istati Membri għandhom jistabbilixxu djalogu kostruttiv mal-partijiet ikkonċernati rilevanti, u jippermettu introduzzjoni gradwali adatta tar-riformi.

               (1)  ĠU C 120, 26.4.2013, p. 1.


title: Deċiżjoni tal-Kunsill tal-4 ta’ Settembru 2018 li tadotta l-pożizzjoni tal-Kunsill dwar l-abbozz tal-baġit ġenerali tal-Unjoni Ewropea għas-sena finanzjarja 2019

text:
                  6.9.2018

                  MT

                  Il-Ġurnal Uffiċjali tal-Unjoni Ewropea

                  C 314/4

         DEĊIŻJONI TAL-KUNSILL
         tal-4 ta’ Settembru 2018
         li tadotta l-pożizzjoni tal-Kunsill dwar l-abbozz tal-baġit ġenerali tal-Unjoni Ewropea għas-sena finanzjarja 2019
         (2018/C 314/05)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 314(3) tiegħu, flimkien mat-Trattat li jistabbilixxi l-Komunità Ewropea tal-Enerġija Atomika, u b’mod partikolari l-Artikolu 106a tiegħu,
         Billi:

                     1.

                     Fil-21 ta’ Ġunju 2018, il-Kummissjoni ppreżentat proposta li fiha l-abbozz tal-baġit ġenerali tal-Unjoni Ewropea għas-sena finanzjarja 2019 (1),

                     2.

                     Il-Kunsill eżamina l-proposta tal-Kummissjoni bil-ħsieb li jiddefinixxi pożizzjoni konsistenti, fuq in-naħa tad-dħul, mad-Deċiżjoni tal-Kunsill 2014/335/UE, Euratom tas-26 ta’ Mejju 2014 dwar is-sistema tar-riżorsi proprji tal-Unjoni Ewropea (2), u fuq in-naħa tal-infiq, mar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014–2020 (3),

               IDDEĊIEDA KIF ĠEJ:

            Artikolu Uniku
            Il-pożizzjoni tal-Kunsill dwar l-abbozz tal-baġit ġenerali tal-Unjoni Ewropea għas-sena finanzjarja 2019 ġiet adottata mill-Kunsill fl-4 ta’ Settembru 2018.
            It-test sħiħ huwa aċċessibbli għal konsultazzjoni jew għat-tniżżil mill-website tal-Kunsill: http://www.consilium.europa.eu/

            Magħmul fi Brussell, l-4 ta’ Settembru 2018.

                  Għall-Kunsill

                  Il-President

               G. BLÜMEL

            (1)  COM(2018) 600 final.

            (2)  ĠU L 168, 7.6.2014, p. 105.

            (3)  ĠU L 347, 20.12.2013, p. 884.


title: Deċiżjoni tal-Kunsill (UE) 2018/1474 tat-28 ta' Settembru 2018 li taħtar żewġ membri u erba' membri supplenti, proposti mir-Repubblika tal-Awstrija, fil-Kumitat tar-Reġjuni

text:
                  3.10.2018

                  MT

                  Il-Ġurnal Uffiċjali tal-Unjoni Ewropea

                  L 247/7

         DEĊIŻJONI TAL-KUNSILL (UE) 2018/1474
         tat-28 ta' Settembru 2018
         li taħtar żewġ membri u erba' membri supplenti, proposti mir-Repubblika tal-Awstrija, fil-Kumitat tar-Reġjuni
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
         Filwaqt li kkunsidra l-proposta mill-Gvern Awstrijakk,
         Billi:

                     (1)

                     Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

                     (2)

                     Konsegwentement għal tmiem il-mandati tas-Sur Michael HÄUPL u tas-Sur Herwig VAN STAA saru vakanti s-siġġijiet ta' żewġ membri fil-Kumitat tar-Reġjuni.

                     (3)

                     Konsegwentement għal tmiem il-mandati tas-Sinjura Renate BRAUNER, tas-Sinjura Brigitta PALLAUF u tas-Sinjura Barbara SCHWARZ saru vakanti s-siġġijiet ta' tliet membri supplenti fil-Kumitat tar-Reġjuni.

                     (4)

                     Konsegwentement għall-ħatra tas-Sur Günther PLATTER bħala membru tal-Kumitat tar-Reġjuni, sar vakanti s-siġġu ta' membru supplenti.

               ADOTTA DIN ID-DEĊIŻJONI:

            Artikolu 1
            Huma b'dan maħturin fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

                        (a)

                        bħala membri:

                                    —

                                    Is-Sur Günther PLATTER, Landeshauptmann von Tirol,

                                    —

                                    Is-Sur Michael LUDWIG, Landeshauptmann/Bürgermeister von Wien,

                        (b)

                        bħala membri supplenti:

                                    —

                                    Is-Sinjura Sonja LEDL-ROSSMANN, Präsidentin des Landtags von Tirol,

                                    —

                                    Is-Sur Peter HANKE, Stadtrat für Finanzen und Budget der Stadt Wien,

                                    —

                                    Is-Sinjura Brigitta PALLAUF, Präsidentin des Landtags von Salzburg,

                                    —

                                    Is-Sur Martin EICHTINGER, Landesrat für Wohnen, Arbeitsmarkt und Internationale Beziehungen von Niederösterreich.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-28 ta' Settembru 2018.

                  Għall-Kunsill

                  Il-President

               M. SCHRAMBÖCK

            (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

            (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

            (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).


title: Deċiżjoni (UE) 2018/1505 tal-Parlament Ewropew u tal-Kunsill tat-12 ta’ Settembru 2018 dwar il-mobilizzazzjoni tal-Fond ta’ Solidarjetà tal-Unjoni Ewropea biex tingħata assistenza lill-Bulgarija, lill-Greċja, lil-Litwanja u lill-Polonja

text:
                  15.10.2018

                  MT

                  Il-Ġurnal Uffiċjali tal-Unjoni Ewropea

                  L 258/3

         DEĊIŻJONI (UE) 2018/1505 TAL-PARLAMENT EWROPEW U TAL-KUNSILL
         tat-12 ta’ Settembru 2018
         dwar il-mobilizzazzjoni tal-Fond ta’ Solidarjetà tal-Unjoni Ewropea biex tingħata assistenza lill-Bulgarija, lill-Greċja, lil-Litwanja u lill-Polonja
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea,
         Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea (1), u b’mod partikolari l-Artikolu 4(3) tiegħu,
         Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba (2), u b’mod partikolari l-punt 11 tiegħu,
         Wara li kkunsidraw il-proposta mill-Kummissjoni Ewropea,
         Billi:

                     (1)

                     Il-Fond ta’ Solidarjetà tal-Unjoni Ewropea ("il-Fond") għandu l-għan li jippermetti lill-Unjoni tirrispondi b’mod rapidu, effiċjenti u flessibbli għal sitwazzjonijiet ta’ emerġenza sabiex tintwera solidarjetà mal-popolazzjonijiet tar-reġjuni milquta minn diżastri naturali.

                     (2)

                     Il-Fond ma jridx jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013 (3).

                     (3)

                     Fil-11 ta’ Jannar 2018, il-Bulgarija ppreżentat applikazzjoni għall-mobilizzazzjoni tal-Fond, wara l-għargħar ikkawżat minn xita qawwija u maltempati vjolenti fil-25 u s-26 ta’ Ottubru 2017.

                     (4)

                     Fil-11 ta’ Ottubru 2017, il-Greċja ppreżentat applikazzjoni biex timmobilizza l-Fond, wara terremot li affettwa r-reġjun tal-Eġew tan-Nofsinhar u l-gżira ta’ Kos fl-20 ta’ Lulju 2017.

                     (5)

                     Fit-22 ta’ Diċembru 2017, il-Litwanja ppreżentat applikazzjoni għall-mobilizzazzjoni tal-Fond, wara għargħar ikkawżati minn xita kontinwa matul is-sajf u l-ħarifa tal-2017.

                     (6)

                     Fil-25 ta’ Ottubru 2017, il-Polonja ppreżentat applikazzjoni biex timmobilizza l-Fond, wara maltempati eċċezzjonalment vjolenti u x-xita qawwija li seħħew bejn id-9 u t-12 ta’ Awwissu 2017.

                     (7)

                     L-applikazzjonijiet mill-Bulgarija, mill-Greċja, mil-Litwanja u mill-Polonja jissodisfaw il-kundizzjonijiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.

                     (8)

                     Għaldaqstant, jenħtieġ li l-Fond jiġi mobilizzat sabiex jipprovdi kontribuzzjoni finanzjarja lill-Bulgarija, lill-Greċja, lil-Litwanja u lill-Polonja.

                     (9)

                     Sabiex jitnaqqas kemm jista’ jkun il-ħin li jieħu l-Fond biex jiġi mobilizzat, jenħtieġ li din id-Deċiżjoni tiġi tapplika mid-data tal-adozzjoni tagħha,

               ADOTTAW DIN ID-DEĊIŻJONI:

            Artikolu 1
            Għall-baġit ġenerali tal-Unjoni Ewropea għas-sena finanzjarja 2018, il-Fond ta’ Solidarjetà tal-Unjoni Ewropea għandu jiġi mobilizzat sabiex jipprovdi l-ammont ta’ EUR 2 258 225 lill-Bulgarija, EUR 2 535 796 lill-Greċja, EUR 16 918 941 lil-Litwanja u EUR 12 279 244 lill-Polonja, f’approprjazzjonijiet ta’ impenn u ta’ pagament.

            Artikolu 2
            Din id-deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Hija għandha tapplika mit-12 ta’ Settembru 2018.

            Magħmul fi Strasburgu, it-12 ta’ Settembru 2018.

                  Għall-Parlament Ewropew

                  Il-President

               A. TAJANI

                  Għall-Kunsill

                  Il-President

               K. EDTSTADLER

            (1)  ĠU L 311, 14.11.2002, p. 3.

            (2)  ĠU C 373, 20.12.2013, p. 1.

            (3)  Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).


title: Deċiżjoni tal-Kunsill (UE) 2018/1528 tal-11 ta' Ottubru 2018 dwar l-iffirmar, f'isem l-Unjoni, tal-Ftehim ta' Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali

text:
                  15.10.2018

                  MT

                  Il-Ġurnal Uffiċjali tal-Unjoni Ewropea

                  L 257/1

         DEĊIŻJONI TAL-KUNSILL (UE) 2018/1528
         tal-11 ta' Ottubru 2018
         dwar l-iffirmar, f'isem l-Unjoni, tal-Ftehim ta' Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(3), flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     F'Mejju 2003, il-Kummissjoni adottat Komunikazzjoni lill-Parlament Ewropew u lill-Kunsill intitolata “Forest Law Enforcement, Governance and Trade (FLEGT): Proposal for an EU Action Plan” (“L-Infurzar tal-Liġi, il-Governanza u l-Kummerċ fis-Settur Forestali (FLEGT): Proposta għal Pjan ta' Azzjoni tal-UE”), li għamlet appell biex jittieħdu miżuri sabiex jiġi indirizzat il-qtugħ illegali tas-siġar għall-injam billi jiġu żviluppati ftehimiet ta' sħubija volontarji ma' pajjiżi li jipproduċu l-injam (il-“Pjan ta' Azzjoni tal-UE”). Il-konklużjonijiet tal-Kunsill dwar il-Pjan ta' Azzjoni tal-UE ġew adottati f'Ottubru 2003 (1) u l-Parlament Ewropew adotta riżoluzzjoni dwar dak is-suġġett fis-7 ta' Lulju 2005 (2).

                     (2)

                     Fil-5 ta' Diċembru 2005, il-Kunsill awtorizza lill-Kummissjoni biex tiftaħ negozjati għal ftehimiet ta' sħubija ma' pajjiżi li jipproduċu l-injam sabiex jiġi implimentat il-Pjan ta' Azzjoni tal-UE.

                     (3)

                     Fl-20 ta' Diċembru 2005, il-Kunsill adotta r-Regolament (KE) Nru 2173/2005 (3) li stabbilixxa skema tal-ħruġ tal-liċenzji FLEGT għall-importazzjonijiet tal-injam fl-Unjoni minn pajjiżi li magħhom l-Unjoni kkonkludiet ftehimiet ta' sħubija volontarji.

                     (4)

                     In-negozjati mar-Repubblika Soċjalista tal-Vjetnam ġew konklużi pożittivament, u l-Ftehim ta' Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali (“il-Ftehim”) ġie inizjalat fil-11 ta' Mejju 2017.

                     (5)

                     Jenħtieġ li l-Ftehim jiġi ffirmat,

               ADOTTA DIN ID-DEĊIŻJONI:

            Artikolu 1
            L-iffirmar f'isem l-Unjoni tal-Ftehim ta' Sħubija Volontarju bejn l-Unjoni Ewropea u r-Repubblika Soċjalista tal-Vjetnam dwar l-infurzar tal-liġi, il-governanza u l-kummerċ fis-settur forestali huwa b'dan awtorizzat, soġġett għall-konklużjoni tal-Ftehim imsemmi (4).

            Artikolu 2
            Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim f'isem l-Unjoni..

            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fil-Lussemburgu, il-11 ta' Ottubru 2018.

                  Għall-Kunsill

                  Il-President

               J. MOSER

            (1)  ĠU C 268, 7.11.2003, p. 1.

            (2)  ĠU C 157E, 6.7.2006, p. 482.

            (3)  Ir-Regolament tal-Kunsill (KE) Nru 2173/2005 tal-20 ta' Diċembru 2005 dwar l-istabbiliment ta' skema ta' liċenzjar FLEGT għall-importazzjoni ta' injam fil-Komunità Ewropea (ĠU L 347, 30.12.2005, p. 1).

            (4)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.